标题：道法心传
作者简介
元－景阳王惟一述
余自幼酷好行道法，不惜劳苦，拜师传授，不知其几人矣。世问玄关一窍，玄牝之要。但即两肾中间，脐下一寸三分，以为玄关，明堂六合，丹田口鼻，以为玄牝。世问五行生尅，水火激剥之妙。乃日：书金木土水火，交错于井字之中，以为生尅；缎砖符投于水中，作评驭之声，以为激剥。  王惟一[1]余思此说，恐未造玄。是以用心三十馀年，观风云聚散，气候之变通，默会其心，喜不自知。宿生多幸，又遇至人，一言之下，即证无疑。盖天地之动静，日月之运行，四时之成序，万物之发生，皆出乎太极流行之妙。圣人莫能形容，强名曰神。其神非青非白，非红非黑，非火非水，非方非圆，亘古亘今，在乎人心，清静则存，秽浊则亡。故精住则气住，气住则神住。三者既住，则道法备。散而为风云，聚而有雷霆，出则为将吏，纳则为金丹。
惜乎后之学者，滥游于邪径，昏迷于欲海，断丧本真，却认纸上之文，以为秘宝。可谓舍真求妄，骑牛而寻牛。所以萨真人曰：一点灵光便是符，时人错认墨和朱。精神不散元阳定，万怪千妖一扫除。虚靖天师曰：神若出，便收来，神返身中气自回，如此朝朝还暮暮，自然赤子产真胎。何况人人有分，皆可为也。岂可自弃，甘心赴为九泉之下，探可叹哉。余故作心传，以明后学。如先达之士试览之，心点头也。至元甲午上元日，松江后学雷霆散吏景阳王惟一述。
正文
先天祖炁
耳目口鼻身，精神魂魄意，攒簇在中宫，化作先天炁。 
自己元神
空劫之前自我身，无形无象亦无名，贯金透石俱无碍，一点灵光到处明。
神通
一人各有一乾坤，中有巍巍一至尊。
统御万灵三界伏，不知徒尔弄精魂。
妙用
升天入地即须臾，火不能烧水不濡。
弥满太虚包万象，视之不见听而无。
玄牝
一窍虚无天地根，绵绵密密不通风。
恍惚杳冥包有象，真人出现宝珠中。
真土
离合作黄婆，天地无奈何。
终朝常厮守，不识被他磨。 
真种子
先天一物号真铅，坤位生时种在乾。
温养三年成熟后，浪游蓬岛作神仙。 
真炉鼎
炼丹自有真炉鼎，合必区区向外求。
心若静时身自定，身心静定见丹头。 
真药物
上药三品非凡物，产在乾坤未判中。
火侯足时，丹始熟，蛇吞一粒化为龙 
龙虎假名
心念不专难制伏，犹如龙虎势难当。
若知无念无心处，常守元神在洞房。 
铅汞何物
精神二物有铅汞，用之不见见无用。
移将坎实点离虚，神运其中不见缝。 
一阳下手
下手工夫在一阳，一阳初动合玄黄；
先天一炁从中得，炼就金丹是药王。 
大道不远
道应不远在人心，不必千山万水寻。
道欲正心方始得，纯阳不染一些阴。 
后天成形
阴阳交姤始成胎，十月玄黄闭不开。
好笑愚人忘却本，不思昔日箇中来。 
两箇一般
先天生我后天存，六贼交攻晓夜昏。
认得一般无二样，养来跨鹤上天门。 
身无价宝
身中无价宝，精炁与元神。
保养长醒觉，无漏作真人。 
长生秘诀
性来归命可成仙，神去身亡实可怜。
要得此身长不死，安心溷沌未分前。 
性命本一
命即性兮性即命，性命须臾不可离。
喜怒哀乐未发前，行到中和天地位。 
心死神活
一念未起是真心，思虑纔兴即妄心。
心死方知神始活，逍遥物外鬼神钦。 
物空在我
万物皆空性不空，念头隐在太虚中。
不来不去无拘束，一任乌飞兔出东。 
亥木为核
巽木秋来种亥宫，这些生意化无穷。
要知剥复皈根处，却在乾坤未判中。 
子亥成孩
坎离相交结圣胎，子来会亥始成孩。
孩儿分付黄婆养，成就神全尚久垓。 
人错用心
腐草为萤鱼化龙，鸣蝉螬变饮清风。
神通广大惟人聚，可惜迷徒错用工。 
忘本逐末
父母精血合成人，本来面目不曾亲。
贪名逐利消磨尽，死后甘心受苦辛。 
爱欲牵缠
人人有不做神仙，爱欲牵缠不向前。
大限到来君自去，总成一梦入黄泉。 
恩爱相连
恩中生害害生恩，恩爱相连生死门。
事到极时方始悔，不如复命去归根。 
烦恼妄想
烦恼妄想为贪痴念起，由渠怕觉迟。
顺化逆来，自净邪么，永不敢相随。 
系缚身心
担柴运水岁月过，系缚身心不自由。
惟有达人知此理，簪花酌酒自风流。 
色即是空
色即是空人不识，百般妆点粉骷髅。
常开道眼如无物，莫把明珠去暗投。 
烦恼损神
劝君欢喜休烦恼，烦恼须知损了神。
溷俗和光随分过，满怀常是四时春。 
事总虚华
世事纷纷乱似麻，筭来到底尽虚华。
不如及早抽身去，认取蓬莱是我家。 
自得自乐
常将无孔笛来吹，引得青鸾白鹤嬉。
畅饮数杯留令酒，辞归洞府访希夷。 
轮回生死
爱河水阔无边际，欲海波深无尽头。
多少世人沉在内，轮回生死几时休。 
觉悟早修
拽耙牵犁好箇牛，驱驰鞭叱不知羞。
忽然一日归屠宰，悔不当初及早修。 
身为大患
我来生死一物真，只因妄动有其身。
若诸大患生诸苦，返本还元出世尘。 
六贼恼害
六贼居身恼煞人，不趁乎善恶相亲。
日消月化俱无迹，满色金光是本真。 
思做人难
静思在世做人难，历尽人间事万般。
行到水穷山尽处，此时方始得身安。 
矿尽见金
人心常要合天心，铁杵成针功要深。
直待火烟烧灭后，那时矿尽是真金。 
念差便行
心猿意马两交驰，+二时中莫妄为。
一念纔差随后打，纵令些子便昏迷。 
凡事去疑
张狐见豕负涂泥，载鬼盈车展乱离。
天下本来无一事，何须特地自生疑。 
身非长久
假合四大非我有，暂寄尘寰非长久。
或欢或喜或悲愁，莫待临时弄场丑。 
会安身法
会翻筋斗上高竿，掘地寻天天一般。
万汇寂然真境别，人间生死不相干。 
泥神擒龙
泥神入水收光明，擒捉狞龙上玉京。
不打一拳为粉碎，海中月上正潮平。 
铁牛种莲
铁牛耕地种金莲，不用工夫不费钱。
自有天河水浇溉，花开香喷地连天。 
弄线傀儡
人生如线牵傀儡，揽掇向前不敢避。
忽然线断起不来，满眼儿孙济何事。 
人为财使
人生碌碌为财使，失时烦恼得时喜。
鬼面人头弄几般，仔细看来都是你。 
学无先后
晦迹难明不可欺，学无先后有高低。
未曾探赜钓深远，便向人前恣品题。 
人别贤愚
吾侬为学作心传，不顾天玑太直言。
仁者见之方默会，以心相印别愚贤。 
无处参求
师拜百来箇，来箇会夸大。
问东却道西，琴瑟不相和。 
自下苦志
酷好行雷法，江湖无处求。
用工三十载，心下始无忧。 
行持什么
先行戒行为根本，次守天条莫妄为。
要得雷神来拱伏，雷轰电掣剖心窥。 
功行为先
行法做神仙，功行要为先。
济民并救苦，白日可升天。 
说得行得
说得便行得，何须言再谆。
今生若蹉过，永劫堕迷津。 
体用两全
道乃法之体，法乃道之用。
体用两全行，三界归一统。 
以正制邪
祖师立法在心中，心法纔通万法通。
以正制邪邪自伏，方知花月惧梁公。 
法何灵验
法何灵验将何灵，不离身中精炁神。
精炁聚时神必住，千妖万恠化为尘。 
穷理无病
穷理尽性方知命，道理不明为大病。
鸢飞鱼跃鹤呜阴，会得超凡便入圣。 
会合阴阳
观天之道执天行，会合阴阳始见长。
今日与君都说破，此言实莫作寻常。 
人不如物
人为万物灵，物反胜如人。
试看蛇含石，伏藏直到春。
随雷伏藏
若要行雷法，常随雷伏藏。
成全真造化，方可去施扬。 
印诀文具
符图印诀皆文具，应用存思添念虑。
寂然不动见天心，有感必通知妙处。 
祭将召邪
杀生害命祭雷将，反召邪魔来见状。
端人正士则不然，至诚一应通天上。 
符水自灵
书符朱墨岂能灵，其所灵兮元炁灵。
可变可动方知法，泥丸治病亦安宁。 
举起便是
养得神灵将自灵，何劳闭目去存神。
举心动令洋乎在，一点灵光不离身。 
阴阳消长
常看斗柄运中天，阴消阳长两相传。
变作四时成八节，生来药物炒难宣。 
剥复上下
造化包藏太极中，自从剥复下神工。
六阳数足归坤位，激博雷霆起坎龙。 
雷乃发声
天气阴时日渐明，巽风扇煖北潮生。
一阳到震神雷出，雷在坤中乃发声。 
火旺雷行
木逢火旺热方生，郁勃南风乱五行。
鼓动雷霆还一变，阴寒随后率难明。 
何为雷霆
阳一为雷阴二霆，阴阳二炁有亏盈。
阴含阳极须当泄，激起轰天震地声。 
要识雷窍
风云雷雨藏乎一，这箇孔窍多不识。
激剥遍天龙阵乱，煞风煞雨轰霹雳。 
风是何物
天动炁运化为风，必分南北与西东。
能生能杀能睛雨，祈祷之机立奏功。 
云是何物
地炁升腾有异分，散时为炁聚成云。
雨晴还出三川内，起看时方要所闻。 
雷是何物
硕果剥落生有方，这些道理要推详。
郁蒸地上生潮湿，激剥阴阳乱一场。 
雨是何物
燥则成风湿为雨，变化其间不离土。
但看蒸饭气分时，火到自然成道理。 
电是何物
阴升阳降不通彻，水火烹煎成电掣。
金光一发应神机，霹雳随后炁方泄。 
河明炁候
祈晴祈雨要君知，河明炁候识天时。
五方相克风云合，叱吒雷神逐令驰。 
通晓风云
山风通炁兴云雨，天关才动便生风。
晓得这些关捩子，自然雷雨遍虚空。 
一炁徧胜
一炁运来运去，后见阴阳胜处。
还他一变和平，此理与谁共语。 
清浊不均
一气循环有浊清，清升浊降要均平。
阴多阳少生霪雨，阳盛阴衰主久晴。 
五行生克
一二三四五，中间土为主。
会得生煞机，叱吒兴雷雨。 
明晦相反
明时生晦晦生明，明晦分明应雨晴。
原本阴阳从太极，细详远近察其情。 
水火要平
火自日中聚，水向月中生。
水火要均平，才胜便无情。
阴阳盛衰
炁运周天有盛衰，黄锺应候管吹灰。
莫交错乱阴阳理，六月飞霜十月雷。
月生晴雨
月出于庚见侧平，前弦必雨后弦晴。
更知造化幽微处，鹊噪鸦鸣预见暗。 
日变寒炁
日变热兮热变寒，南风还作北风看。
阴阳反覆谁通晓，通晓阴阳不被瞒。 
五岳通天
在天成象地成形，一炁循环不暂停。
五岳藏神通造化，甲庚和会炁雷霆。 
四海应窍
四海有窍直通宵，天应星兮地应潮。
一呼一吸成妙埋，屯蒙两卦合昏朝。 
仰观天文
观天不语四时行，斡运森罗画夜忙。
才有吉凶垂象告，缘何人不去参详。 
俯察地理
天一生兮地二成，开花野草应天星。
山川海岳藏应秀，旺炁之中各有形。 
造化周流
五日为候二为炁，三炁为节必有谓。
阴阳分布应周天，细嚼其间深有味。 
妙理难言
日到乾方应未申，夜从坎转出为寅。
火蒸水用水凶火，龙起随神便有神。 
天地动静
动极复静静覆动，动静中间成妙用。
有晴有雨有风云，斗柄天心皆总统。 
睛雨后前
阳动阴生各有时，阴阳反对不相离。
若知晴雨知前后，祈祷神通必应期。 
激剥阴阳
风云雷雨皆从起，激剥阴阳其可畏。
莫为纸上用工夫，穷究天时方得味。 
调爕旱涝
气候应时无旱涝，纔有争差便颠倒。
路翻斗柄转天关，调爕阴阳行大道。 
雷出地中
天地日为主雷，本生乎土。
郁蒸便出来辊，起风云雨。 
龙藏潭洞
龙藏潭洞中，郁蒸便跃起。
龙方为日时，谁敢轻识此。 
雾炁化云
雾炁晨生不应时，连绵阴雨定无凝。
无边或见水云起，若道时来未有期。 
火云望晴
风起天高四气清，火云生处主晴明。
日行旺地无亏损，徒有阴时雨未成。 
观风调弄
观风调弄几多般，雨变睛兮热变寒。
消长阴阳成节序，天关不讦等闲看。 
雷乃收声
斗运周天柄指西，金生潮旺应刀圭。
阳消阴长将当剥，雷乃收声蛰应时。 
用牛祈雪
欲求瑞雪用泥牛，先风后雨察其由。
当知雷起动中变，六出呈祥应数酬。 
云合预知
夜观龙弄珠，日看云起合。
祈涛应时灵，天机都漏泄。 
拜问玄关一窍
万法只一窍，世人都不知。
我欲便说破，尚恐你生疑。 
拜问先天一炁
若问先天一事无，后天变有下工夫。
诚于午夜清心坐，此炁方知出太虚。 
阴衰阳盛遂成枯草
阳衰阴盛变成水涝
阴阳和平时丰岁稔
阴阳交错日月剥蚀
泰 - 寅泰
正月 (息) 
大壮 - 卯大壮
二月 (息)
夬 - 辰夬
三月 (息)
乾 - 已乾
四月 (息)
姤 - 午姤
五月 (消) 
遯 - 未遯
六月 (消)
否 - 申否
七月 (消)
观 - 酉否
八月 (消)
剥 - 戌剥
九月 (消)
坤 - 亥坤
十月 (消)
复 - 子复
十一月 (息)
临 - 丑临
十二月 (息)
复十一月阳火之始
乾 四月阳火之终
姤 五月阴符之始
坤 十月阴符之终